Manchester City er Englandsmeistari í fótbolta. Þetta varð ljóst eftir að grannar þeirra í Manchester United töpuðu í gærkvöld.
Manchester United tapaði 2-1 fyrir Leicester í gærkvöld og þar með gat ekkert lið náð Manchester City að stigum þegar þrjár umferðir eru eftir. Þetta er tíundi titill Manchester City undir stjórn Spánverjans Pep Guardiola sem tók við liðinu árið 2016 en liðið hefur unnið ensku deildina fimm sinnum í heildina og þrisvar á síðustu fjórum árum. City vann sömuleiðis enska deildarbikarinn með sigri á Tottenham í úrslitaleiknum í lok apríl, og er á leið í úrslit Meistaradeildarinnar í lok maí. Liðið byrjaði ekki sérlega vel í deildinni og var í 11. sæti í lok nóvember. Þá tóku þeir hins vegar við sér og hafa síðan þá unnið 22 leiki, tapað þremur leikjum og gert tvö jafntefli í deildinni. City mætir Chelsea í úrslitum Meistaradeildarinnar, en liðið hefur aldrei áður komist í úrslitaleikinn.
Tveir leikir voru í úrvalsdeild kvenna í fótbolta í gær. Selfoss komst á topp deildarinnar eftir 2-0 sigur á Þór/KA á Akureyri og er nú með fullt hús stiga eftir fyrstu tvo leikina. Þá skildu Stjarnan og Keflavík jöfn í markalausum leik í Garðabænum og eru bæði lið nú með eitt stig eftir fyrstu tvo leiki tímabilsins.
Kjartan Henry Finnbogason er genginn til liðs við KR frá Esbjerg. Kjartan gerir þriggja ára samning við uppeldisfélagið en hann hefur leikið víða erlendis á ferlinum. Áður en hann hélt utan erlendis varð hann Íslandsmeistari með KR í tvígang og þrisvar bikarmeistari.
Barcelona tapaði mikilvægum stigum í toppbaráttunni í spænsku úrvalsdeildinni í fótbolta í gærkvöld, en titilbaráttan í deildinni hefur sjaldan verið jafn spennandi. Barcelona gerði þá 3-3 jafntefli við Levante á heimavelli. Eftir leikinn er Barcelona stigi á eftir toppliði Atletico Madrid sem á leik til góða, en Atletico mætir Real Sociedad í kvöld. Real Madrid, sem er stigi á eftir Barcelona, á einnig leik til góða og mætir Granada á morgun.
Manchester City er Englandsmeistari í fótbolta. City hefur nú unnið ensku deildina þrisvar á síðustu fjórum árum og er á leið í úrslitaleik Meistaradeildarinnar.